Handout Number : 4676

**Iran's Deputy Minister for Foreign Affairs meets**

**State Minister for Foreign Affairs Shahriar Alam**

Dhaka, November 24:

Deputy Minister for Foreign Affairs of Iran Dr. Mehdi Safari met with State Minister for Foreign Affairs Shahriar Alam today at Hotel Intercontinental, Dhaka at the sideline of IORA Ministerial Meeting for discussion on cooperation under IORA and for mutual bilateral cooperation.

The Deputy Minister mentioned that Foreign Office Consultation and meeting of Joint Economic Commission should be held at mutually convenient time to further strengthen relations in the field of trade, investment, economy, energy, chemical fertilizer and food security.

State Minister briefed him about trade potential between Bangladesh and Iran and urged for more visits of trade delegations. They discussed details about mutual cooperation under IORA. He thanked the Deputy Minister for his participation and his delegation at IORA.

#

Mohsin/Rahat/Rafiqul/Salim/2022/22.30 Hrs.

Handout Number : 4675

**UAE state minister for Foreign Affairs meets**

**Foreign Minister Dr. Momen : Bilateral issues discussed**

Dhaka, November 24:

The State Minister of the United Arab Emirates for Foreign Affairs and International Cooperation Ahmed bin Ali Al Sayegh met with Foreign Minister of Bangladesh Dr. A K Abdul Momen on the sideline of IORA Ministerial meeting in Dhaka today. They discussed about bilateral issues of mutual interest.

The State Minister of the UAE highly appreciated the leadership of Prime Minister Sheikh Hasina for ongoing socio-economic development of Bangladesh. He stressed on cooperation for enhancing trade and investment, air and shipping connection, agriculture, Food Security, energy, pharmaceuticals, IT, aforestation, alliance for mangrove forest, renewable energy and enhancing efficiency of energy system.

The Foreign Minister thanked the State Minister for his visit to Bangladesh to attend IORA meeting. He expressed his satisfaction on the cooperation of the UAE and on outcome of the IORA meeting. He  also appreciated the tremendous development taken place in the UAE under the visionary leader of the UAE late President Sheikh Zayed Bin Sultan Al Nahyan. Dr.Momen stated that Bangladesh government is keen to establish direct shipping between Chittagong and Dubai for growth of bilateral trade. He highlighted on potentials on export  of potatoes, mango, pineapple, pharmaceuticals  and IT services to the UAE. He seeks investment from the UAE in Special economic zones, High tech parks, supply of LNG, Gas and energy and in establishing warehouse and hypermarkets in Bangladesh. He requested for strong support of the UAE for repatriation of Rohingyas to Myanmar.

The State Minister thanked the Foreign Minister for extending all possible hospitalities during their visit to Bangladesh.

#

Mohsin/Rahat/Rafiqul/Salim/2022/22.30 Hrs.

তথ্যবিবরণী নম্বর : ৪৬৭৪

**পদ্মা সেতু আমাদের স্বপ্নের সেতু**

-- **নৌপরিবহন প্রতিমন্ত্রী**

ঢাকা, ৯ অগ্রহায়ণ (২৪ নভেম্বর) :

নৌপরিবহন প্রতিমন্ত্রী খালিদ মাহ্‌মুদ চৌধুরী বলেছেন, এমন এক সময় সুন্দরবন-১৬ লঞ্চ উদ্বোধন হতে যাচ্ছে যখন পদ্মা সেতুকে নিয়ে উচ্ছ্বাস ও উন্মাদনা শেষ হয়নি। পদ্মা সেতুকে নিয়ে উচ্ছ্বাস ও উন্মাদনা এত তাড়াতাড়ি শেষ হবার নয়। এরকম সময়ে বিলাসবহুল লঞ্চ নিয়ে আসা সাহসিকতার পরিচয়। প্রতিমন্ত্রী বলেন, পদ্মা সেতু আমাদের স্বপ্নের সেতু। দক্ষিণাঞ্চলের মানুষ কখনো ভাবতে পারেনি পদ্মার উপর সেতু হবে। অসম্ভব এ স্বপ্নকে বাস্তবে রূপ দিয়েছেন প্রধানমন্ত্রী শেখ হাসিনা।

প্রতিমন্ত্রী আজ ঢাকার সদরঘাট নদীবন্দরে সুন্দরবন নেভিগেশন গ্রুপের নবনির্মিত, নিরাপদ ও সর্বাধুনিক যাত্রিবাহী লঞ্চ এম.ভি সুন্দরবন-১৬ এর উদ্বোধন অনুষ্ঠানে এসব কথা বলেন। স্বরাষ্ট্রমন্ত্রী আসাদুজ্জামান খান কামাল অনুষ্ঠানে প্রধান অতিথি হিসেবে উপস্থিত ছিলেন।

প্রতিমন্ত্রী বলেন, আমরা যদি বঙ্গবন্ধুর আদর্শ ধারণ করি, মুক্তিযুদ্ধের চেতনা নিয়ে পথ চলি তাহলে কোনো বাধা সামনে দাঁড়াতে পারবে না। সব বাধা অতিক্রম করে সামনে এগিয়ে যাব। রিজার্ভ নিয়ে বাংলাদেশের বিরুদ্ধে ষড়যন্ত্র হচ্ছে। বাংলাদেশের মানুষ এখন ডিজিটাল বাংলাদেশে বাস করছে। কোনো ষড়যন্ত্র করে লাভ হবে না।

‘দেশের অর্থনীতি তলানিতে গেছে’-বিএনপি মহাসচিবের এরূপ বক্তব্যের প্রতিবাদে প্রতিমন্ত্রী এ সময় বলেন, দেশের অর্থনীতি তলানিতে যায়নি, বিএনপির তলা ফেটে গেছে। কোনো ধরনের ভয়ভীতি দেখিয়ে দেশের অগ্রগতি থামানো যাবে না। প্রধানমন্ত্রী শেখ হাসিনার নেতৃত্বে আমরা এগিয়ে যাব।

বাংলাদেশ অভ্যন্তরীণ নৌ-চলাচল (যাত্রী পরিবহন) সংস্থার চেয়ারম্যান মাহবুব উদ্দিন আহমেদ বীর বিক্রম এর সভাপতিত্বে অনুষ্ঠানে অন্যান্যের মধ্যে বক্তব্য রাখেন জননিরাপত্তা বিভাগের সিনিয়র সচিব মোঃ আমিনুল ইসলাম খান, বাংলাদেশ অভ্যন্তরীণ নৌপরিবহন কর্তৃপক্ষের (বিআইডব্লিউটিএ) চেয়ারম্যান কমডোর গোলাম সাদেক।

সুন্দরবন-১৬ লঞ্চটি ঢাকা-বরিশাল নৌপথে চলাচল করবে। এটির দৈর্ঘ্য ৩০০ ফুট এবং প্রস্থ ৫৪ ফুট। লঞ্চটির যাত্রী ধারণক্ষমতা ১ হাজার ৫শ’ জন।

#

জাহাঙ্গীর/রাহাত/মোশারফ/রফিকুল/সেলিম/২০২২/২০৩০ ঘণ্টা

তথ্যবিবরণী নম্বর : ৪৬৭৩

**উন্নয়নের ধারা অব্যাহত রাখতে প্রধানমন্ত্রী শেখ হাসিনার সরকারকে ক্ষমতায় আনতে হবে**

**-- পানি সম্পদ প্রতিমন্ত্রী**

বরিশাল, ৯ অগ্রহায়ণ (২৪ নভেম্বর) :

পানি সম্পদ প্রতিমন্ত্রী জাহিদ ফারুক বলেছেন, আওয়ামী লীগকে পুনরায় নির্বাচিত না করলে দেশে চলমান সুবিধাভোগীদের সকল সরকারি ভাতা প্রদান বন্ধ করে দেবে অন্য দল। দেশের সাধারণ জনগণের স্বার্থে, উন্নয়নের ধারা অব্যাহত রাখতে বঙ্গবন্ধু কন্যা প্রধানমন্ত্রী শেখ হাসিনার সরকারকে পুনরায় ভোট দিয়ে ক্ষমতায় আনতে হবে।

আজ বরিশাল সদর উপজেলা প্রশাসনের আয়োজনে চন্দ্রমোহন ইউনিয়নে মাদক বিরোধী সমাবেশে প্রতিমন্ত্রী এসব কথা বলেন। অনুষ্ঠানে সভাপতিত্ব করেন বরিশাল সদর উপজেলা নির্বাহী অফিসার মোঃ মনিরুজ্জামান।

প্রতিমন্ত্রী বলেন, মাদকের ভয়ঙ্কর থাবা থেকে সমাজকে রক্ষায় সবাইকে দায়িত্বশীল হতে হবে। সর্বনাশা মাদকের মরণ ছোবলে ভেঙে পড়ছে অসংখ্য পরিবার। বিঘ্নিত হচ্ছে সামাজিক ও রাষ্ট্রীয় নিরাপত্তা। ব্যাহত হচ্ছে অর্থনৈতিক উন্নয়ন। বৃদ্ধি পাচ্ছে চোরাচালানসহ মানবতাবিধ্বংসী অসংখ্য অপরাধ। মাদকাসক্তির কারণে সব জনপদে চুরি, ডাকাতি, ছিনতাই, চাঁদাবাজি ও সন্ত্রাস বেড়ে যায়। ভবিষ্যৎ উন্নত বাংলাদেশের চালিকাশক্তি সচল রাখতে এখনই যার যার অবস্থান থেকে কাজ করতে হবে।

জাহিদ ফারুক আরো বলেন, আওয়ামী লীগ যখনই ক্ষমতায় এসেছে জনগণের ভাগ্যোন্নয়নেই কাজ করেছে। আজকে দেশের যে উন্নয়ন ও অগ্রগতি তা বঙ্গবন্ধুকন্যা প্রধানমন্ত্রী শেখ হাসিনার অবদান। দেশের প্রতিটি গৃহহীনকে ঘর করে দেওয়া, খাদ্য নিরাপত্তা প্রদান, চিকিৎসা সেবা মানুষের দোরগোড়ায় পৌঁছে দেওয়া, শিক্ষার ব্যবস্থা করা, সব ক্ষেত্রেই সরকার সাফল্য অর্জন করেছে। তবে, দেশকে আরো সামনে এগিয়ে নেওয়ার জন্যই পুনরায় প্রধানমন্ত্রী শেখ হাসিনার বিকল্প আর কেউ নেই।

এ সময় প্রতিমন্ত্রী সমাবেশে উপস্থিত সুবিধাভোগী জনগণের সাথে কথা বলে তাদের বিভিন্ন সমস্যার কথা শোনেন এবং সমাধানের জন্য সংশ্লিষ্টদের নির্দেশ দেন৷ পরে প্রতিমন্ত্রী বেশ কয়েকটি শিক্ষা প্রতিষ্ঠানে ক্রীড়া সামগ্রী বিতরণ করেন।

#

গিয়াস/রাহাত/মোশারফ/রফিকুল/সেলিম/২০২২/২০৩০ ঘণ্টা

তথ্যবিবরণী নম্বর : ৪৬৭২

সিরামিক এক্সপো উদ্বোধন অনুষ্ঠানে বাণিজ্যমন্ত্রী

**সিরামিক পণ্য রপ্তানি বাড়াতে বিশেষ উদ্যোগ গ্রহণ করা হবে**

ঢাকা, ৯ অগ্রহায়ণ (২৪ নভেম্বর) :

বাণিজ্যমন্ত্রী টিপু মুনশি বলেছেন, সিরামিক বাংলাদেশের সম্ভাবনাময় শিল্পের একটি। সিরামিক শিল্প খুব কম সময়েই বাংলাদেশে প্রসার লাভ করেছে। এক সময় সিরামিক বিদেশ থেকে আমদানি করে দেশের মানুষ কাজ করতো। এখন দেশের চাহিদার প্রায় ৮৫ ভাগ পূরণ করছে দেশে উৎপাদিত সিরামিক। বাংলাদেশে তৈরি সিরামিকের প্রচুর চাহিদাও রয়েছে বিদেশে। বর্তমানে বিশ্বের প্রায় ৫০টি দেশে সিরামিক পণ্য রপ্তানি হচ্ছে। এখাতের বর্তমান রপ্তানি আয় বছরে প্রায় পাঁচশ’ কোটি টাকা। খুব অল্প সময়ের মধ্যে বাংলাদেশের সিরামিক পণ্যের রপ্তানি এক বিলিয়ন ছাড়িয়ে যাবে।

মন্ত্রী আজ ঢাকায় ইন্টারন্যাশনাল কনভেনশন সিটি বসুন্ধরায় বাংলাদেশ সিরামিক ম্যানুফ্যাকচারার্স এন্ড এক্সপোর্টার্স এসোসিয়েশন (বিসিএমইএ) আয়োজিত তিন দিনব্যাপী ‘সিরামিক এক্সপো-২০২২’ এর উদ্বোধন অনুষ্ঠানে প্রধান অতিথির বক্তৃতায় এসব কথা বলেন।

মন্ত্রী বলেন, সরকার বিভিন্নভাবে সিরামিক পণ্য রপ্তানিতে উৎসাহ দিচ্ছে। তবে দেশে গ্যাস সংকটের কারণে সিরামিক শিল্পে কিছু সমস্যা হচ্ছে। আগামী জানুয়ারি মাস থেকে পরিস্থিতি স্বাভাবিক হবে। সিরামিক পণ্য রপ্তানি বৃদ্ধি করতে যে সকল সমস্যা রয়েছে সেগুলো নিয়ে ব্যবসায়ীদের সাথে আলাপ করা হবে। সমস্যাগুলো চিহ্নিত করে দ্রুত সমাধানের উদ্যোগ গ্রহণ করা হবে।

বাংলাদেশ সিরামিক ম্যানুফ্যাকচারার্স এন্ড এক্সপোর্টার্স এসোসিয়েশন (বিসিএমইএ) এর প্রেসিডেন্ট মোঃ সিরাজুল ইসলাম মোল্লার সভাপতিত্বে অনুষ্ঠানে বিশেষ অতিথির বক্তব্য রাখেন এফবিসিসিআই’র ভাইস প্রেসিডেন্ট মোস্তফা আজাদ চৌধুরী বাবু।

উল্লেখ্য, এবারের মেলায় বিশ্বের প্রায় ২০টি দেশের ১২০টি প্রতিষ্ঠান প্রায় ১৫টি ব্র্যান্ড নিয়ে অংশগ্রহণ করেছে। আগামী ২৬ নভেম্বর পর্যন্ত প্রতিদিন সকাল ১০টা থেকে সন্ধ্যা ৭টা পর্যন্ত মেলা দর্শনার্থীদের জন্য খোলা থাকবে। মেলায় প্রবেশ করতে কোনো প্রবেশ মূল্য প্রদান করতে হবে না। মেলা চলাকালীন ৫টি সেমিনার, জব ফেয়ার, বিটুবি এবং বিটুসি মিটিং, স্পট অর্ডার এবং বিভিন্ন পণ্যের মোড়ক উন্মোচন করা হবে।

#

বকসী/রাহাত/মোশারফ/রফিকুল/সেলিম/২০২২/২০৩০ ঘণ্টা

তথ্যবিবরণী নম্বর : ৪৬৭১

**বঙ্গবন্ধু শিক্ষাকে গণমুখী ও অবৈতনিক করার লক্ষ্যে শিক্ষা নীতি প্রণয়ন করতে চেয়েছিলেন**

**--- আইসিটি প্রতিমন্ত্রী**

ঢাকা, ৯ অগ্রহায়ণ (২৪ নভেম্বর) :

অতীশ দীপঙ্কর ইউনিভার্সিটি অভ্ সায়েন্স এন্ড টেকনোলজি এর স্থায়ী ক্যাম্পাসে নবাগত শিক্ষার্থীদের বরণ ও সাংস্কৃতিক অনুষ্ঠান আয়োজিত হয়েছে। বিশ্ববিদ্যালয়ের উপাচার্য প্রফেসর ড. মোঃ জাহাঙ্গীর আলমের সভাপতিত্বে অনুষ্ঠানে প্রধান অতিথি হিসেবে উপস্থিত ছিলেন তথ্য ও যোগাযোগ প্রযুক্তি প্রতিমন্ত্রী জুনাইদ আহ্মেদ পলক।

অনুষ্ঠানের শুরুতে কেক ও ফিতা কেটে রোবোটিক্স, মেকাট্রনিক্স এন্ড অটোমেশন ইঞ্জিনিয়ারিং বিভাগের উদ্বোধন করেন প্রতিমন্ত্রী।

অনুষ্ঠানে প্রধান অতিথির বক্তৃতায় শিক্ষার্থীদের আইসিটিভিত্তিক জ্ঞান অর্জন ও দক্ষ মানুষ হওয়ার আহ্বান জানিয়ে প্রতিমন্ত্রী বলেন, প্রধানমন্ত্রী শেখ হাসিনার নেতৃত্বে বর্তমান সরকার ২০৪১ সালে স্মার্ট বাংলাদেশ বিনির্মাণে ডিজিটাল সেন্টারের মাধ্যমে স্মার্ট উদ্যোক্তা তৈরির কাজ করে যাচ্ছে। উন্নয়নের ধারা অব্যাহত রাখতে তথ্য ও প্রযুক্তি খাতে সর্বাধিক গুরুত্ব দিচ্ছে সরকার। তিনি বলেন, আগামীতে তথ্যপ্রযুক্তি, ক্রিয়েটিভিটি, ক্রিটিক্যাল থিংকিং, প্রবলেম সলভিং, কমিউনিকেশন স্কিল এমনকি নতুন নতুন রোবট তৈরিতে সহায়তা করবে অতীশ দীপঙ্কর বিশ্ববিদ্যালয়ের শিক্ষার্থীরা।

প্রতিমন্ত্রী বলেন, জাতির পিতা বঙ্গবন্ধু শেখ মুজিবুর রহমান একটি যুদ্ধবিধ্বস্ত বাংলাদেশকে সোনার বাংলায় রূপান্তরিত করার জন্য শিক্ষাকে সবচেয়ে শক্তিশালী হাতিয়ার হিসেবে বেছে নিয়েছিলেন। বঙ্গবন্ধু পবিত্র সংবিধানে অন্ন, বস্ত্র, বাসস্থান, শিক্ষা এবং চিকিৎসা এই পাঁচটি মৌলিক অধিকারকে সংরক্ষিত করে রেখে গেছেন। বঙ্গবন্ধু আজ থেকে পঞ্চাশ বছর আগে তার দূরদর্শিতা দিয়ে উপলব্ধি করেছিলেন যে একটি রাষ্ট্রের প্রত্যেকটি নাগরিকের পাঁচটা মৌলিক অধিকার যদি নিশ্চিত করা যায় তবে সেই রাষ্ট্র একটি আদর্শ রাষ্ট্রে পরিণত হতে পারে। ৫০বছর পর জাতিসংঘ এসডিজি লক্ষ্য যারা নির্বাচন করেছেন তারা বঙ্গবন্ধুর সেই দর্শন অনুসরণ করেছেন এবং বর্তমানে বিশ্বের ২০০ রাষ্ট্র যে উদ্দেশ্য অর্জন নিয়ে কাজ করছে বঙ্গবন্ধু ৫০বছর আগেই পবিত্র সংবিধানে সেই দর্শন রেখে গেছেন।

প্রতিমন্ত্রী আরো বলেন, অতীশ দীপঙ্কর বিশ্ববিদ্যালয়কে আদর্শ বিশ্ববিদ্যালয় হিসেবে প্রতিষ্ঠা করা হবে। তিনি বলেন, ১০৭টি বেসরকারি বিশ্ববিদ্যালয়ের মধ্যে ৫টি বিশ্ববিদ্যালয় স্থায়ীভাবে অনুমোদন পেয়েছে। অতীশ দীপঙ্কর বিশ্ববিদ্যালয় তার মধ্যে অন্যতম।

অনুষ্ঠানে বিশেষ অতিথি হিসেবে উপস্থিত ছিলেন অতীশ দীপঙ্কর ইউনিভার্সিটি অভ্ সায়েন্স এন্ড টেকনোলজি এর বোর্ড অভ্ ট্রাস্টিজের চেয়ারম্যান লিয়াকত সিকদার, ঢাকা প্রকৌশল ও প্রযুক্তি বিশ্ববিদ্যালয়ের উপাচার্য অধ্যাপক ড. মোঃ হাবিবুর রহমান এবং বাংলাদেশ বিশ্ববিদ্যালয় মঞ্জুরি কমিশনের বেসরকারি বিশ্ববিদ্যালয় বিভাগের পরিচালক মোঃ ওমর ফারুখ। অনুষ্ঠানে আরো উপস্থিত ছিলেন অতীশ দীপঙ্কর ইউনিভার্সিটির ট্রেজারার, রেজিস্ট্রার, পরীক্ষা নিয়ন্ত্রক, বিভিন্ন অনুষদের ডিন, এডভাইজর, এইএমসি এডভাইজর, বিভাগীয় প্রধান, কো-অর্ডিনেটর, শিক্ষক, শিক্ষার্থী, কর্মকর্তা ও কর্মচারীবৃন্দ।

#

সহিদুল/রাহাত/মোশারফ/রফিকুল/জয়নুল/২০২২/২০৩০ঘণ্টা

তথ্যবিবরণী নম্বর : ৪৬৭০

**পার্বত্য এলাকায় দুষ্ট মানুষদের আশ্রয় দেওয়া হবে না**

**--বীর বাহাদুর উশৈসিং**

খাগড়াছড়ি, ৯ অগ্রহায়ণ (২৪ নভেম্বর)

  পার্বত্য চট্টগ্রাম বিষয়ক মন্ত্রী বীর বাহাদুর উশৈসিং বলেছেন, পার্বত্য অঞ্চলের মানুষ শান্তিপ্রিয়। এ অঞ্চলে দুষ্ট মানুষকে আশ্রয় প্রশ্রয় দেয়া হবে না। যারা শান্তি চায়, সম্প্রীতি চায় তাদের নিয়ে কাজ করতে হবে। কেউ কারো দোষ ধরে নয়, সবাইকে নিয়ে একটি টিম গঠন করে উন্নয়ন কাজ করতে হবে। সঠিকভাবে সঠিক কাজ করার মানসিকতা নিয়ে সরকারের উন্নয়ন কাজ করতে হবে।

আজ খাগড়াছড়ি পার্বত্য জেলা পরিষদ কার্যালয়ের সভাকক্ষে খাগড়াছড়ি পার্বত্য জেলার জনপ্রতিনিধি ও সরকারি কর্মকর্তাদের সাথে মতবিনিময় সভায় প্রধান অতিথির বক্তব্যে মন্ত্রী এসব কথা বলেন।

মন্ত্রী বলেন, জাতির পিতা বঙ্গবন্ধু শেখ মুজিবুর রহমান পার্বত্য এলাকা নিয়ে অনেক স্বপ্ন দেখতেন। তিনি বলেন, বাংলাদেশের উন্নয়নে শেখ হাসিনার কোনো বিকল্প নেই। আজ পার্বত্য জেলার প্রতিটি ইউনিয়নে স্কুল কলেজ নির্মাণ করা হয়েছে। কৃষি, শিক্ষা স্বাস্থ্য ও যোগাযোগ ক্ষেত্রে উন্নয়ন হয়েছে। পাকা রাস্তা, ড্রেন, ব্রিজ, কালভার্ট, স্কুল, কলেজ, মসজিদ, মাদ্রাসা, খিয়াম, গির্জা এমন কিছু বাদ নেই যেখানে উন্নয়ন হয়নি। একটি বাড়ি একটি খামার, মাতৃত্বকালীন ভাতা, মুক্তিযোদ্ধা ভাতা, বিধবা ভাতা, বয়স্কভাতা  সকল নাগরিক সুযোগ সুবিধা প্রধানমন্ত্রী শেখ হাসিনার নির্দেশে দেয়া হচ্ছে। মন্ত্রী বলেন, পার্বত্য মন্ত্রণালয় পার্বত্য অঞ্চলের সকল কাজের মনিটরিং করে থাকে। তিনি এ সময় জনস্বার্থমূলক কাজগুলো প্রস্তাব আকারে মন্ত্রণালয়ে প্রেরণের জন্য সংশ্লিষ্টদের নির্দেশ দেন।

পার্বত্য জেলা জেলা পরিষদের চেয়ারম্যান মংসুইপ্রু চৌধুরীর সভাপতিত্বে অন্যান্যের মধ্যে খাগড়াছড়ি পার্বত্য জেলার এমপি ও উপজাতীয় শরণার্থী এবং উদ্বাস্তু বিষয়ক টাস্কফোর্সের চেয়ারম্যান কুজেন্দ্র লাল ত্রিপুরা (প্রতিমন্ত্রী পদমর্যাদা), পার্বত্য চট্টগ্রাম বিষয়ক মন্ত্রণালয়ের অতিরিক্ত সচিব সত্যেন্দ্র কুমার সরকার, পার্বত্য জেলার সংরক্ষিত মহিলা আসনের এমপি বাসন্তী চাকমা, ইউএনডিপি’র জাতীয় প্রকল্প ব্যবস্থাপক সুপ্রদীপ চাকমা, পার্বত্য চট্টগ্রাম বিষয়ক মন্ত্রণালয়ের যুগ্মসচিব মোঃ হুজুর আলী, খাগড়াছড়ি পুলিশ সুপার নাইমুল হক এসময় বক্তব্য রাখেন।

#

রেজুয়ান/রাহাত/মোশারফ/রফিকুল/লিখন/২০২২/১৯৩০ ঘণ্টা

তথ্যবিবরণী নম্বর : ৪৬৬৯

**বিডার নারী এন্টারপ্রেনার্স সম্মেলনে বাণিজ্যমন্ত্রী**

**নারী-পুরুষ সম্মিলিতভাবে কাজ করে ২০৪১ সালের মধ্যে উন্নত বাংলাদেশ গড়তে হবে**

ঢাকা, ৯ অগ্রহায়ণ (২৪ নভেম্বর) :

বাণিজ্যমন্ত্রী টিপু মুনশি বলেছেন, পিছিয়ে পড়া নারীদের এগিয়ে নিতে সম্মিলিতভাবে কাজ করতে হবে। বাংলাদেশের নারীরা ইতোমধ্যে অনেক এগিয়ে গেছে। শিক্ষাক্ষেত্রে উপস্থিতি প্রায় সমান সমান, রেজাল্টে অনেক ক্ষেত্রে নারীরা এগিয়ে থাকে। কর্মক্ষেত্রেও নারীরা গুরুত্বপূর্ণ অবদান রাখছেন। কোনো কর্মক্ষেত্রেই নারীরা এখন আর পিছিয়ে নেই, দক্ষতার সাথে দায়িত্ব পালন করছেন। দেশের উন্নয়নে নারীরা এখন সমান অবদান রাখছে।

মন্ত্রী আজ ঢাকায় রেডিসন ব্লু হোটেলের মল্লিকা হলে বাংলাদেশ ইনভেস্টমেন্ট ডেভেলপমেন্ট অথরিটি (বিডা) আয়োজিত ইন্টারন্যাশনাল উইম্যান এন্টারপ্রেনার্স সামিট-২০২২ এর দ্বিতীয় দিনে ‘উইম্যান ইন বিগ ইন্ডাস্ট্রিজ প্রোভাইডিং ব্যাকোয়ার্ড লিংকেজ ফর স্মলার ইন্ডাস্ট্রিজ’ শীর্ষক সেশনে প্রধান অতিথির বক্তৃতায় এসব কথা বলেন।

বাণিজ্যমন্ত্রী বলেন, বঙ্গবন্ধু শেখ মুজিবুর রহমানের নির্দেশে এবং নেতৃত্বে আমরা মহান মুক্তিযুদ্ধ করে দেশ স্বাধীন করেছি, আজ তাঁরই কন্যা প্রধানমন্ত্রী শেখ হাসিনার নেতৃত্বে বাংলাদেশ অর্থনৈতিক মুক্তির পথে দ্রুত এগিয়ে যাচ্ছে। আমাদের দেশের জনসংখ্যার অর্ধেক নারী। এ বিপুল সংখ্যক জনগোষ্ঠীকে সাথে না নিয়ে এগিয়ে যাওয়া সম্ভব নয়। আমাদের দায়িত্ব নারী সমাজকে সহযোগিতা করা। এজন্য আমাদের কিছু মানষিকতার পরিবর্তন দরকার। নারীর কাজের মূল্যায়ন করতে হবে। নারী ও পুরুষ সম্মিলিতভাবে দেশের কাজ করে ২০৪১ সালের মধ্যে বাংলাদেশকে একটি উন্নত দেশে পরিণত করতে হবে।

হার স্টোরি ফাউন্ডেশনের প্রতিষ্ঠাতা জেরিন মাহমুদ হোসেইনের সঞ্চালনায় অনুষ্ঠানে বিষয়ের ওপর মূল প্রবন্ধ উপস্থাপন করেন বার্জার প্রিন্টস বাংলাদেশ লিমিটেডের ব্যবস্থাপনা পরিচালক এবং প্রধান নির্বাহী কর্মকর্তা রুপালী চৌধুরী। এছাড়া অন্যান্যের মধ্যে বক্তব্য রাখেন স্কয়ার গ্রুপের ডেপুটি ডাইরেক্টর অনিকা চৌধুরী, টাইগার নিউ এনার্জির প্রধান নির্বাহী কর্মকর্তা নিকোলে জিংওয়েন মাও, সেভেন রিং সিমেন্টের পরিচালক অরুশা খান ও ওয়ান্ডার উইম্যানের প্রধান নির্বাহী কর্মকর্তা সাবিরা মেহরিন।

#

বকসী/রাহাত/মোশারফ/রফিকুল/জয়নুল/২০২২/২০২৫ঘণ্টা

তথ্যবিবরণী নম্বর : ৪৬৬৮

**বাংলাদেশ ও ব্রুনাইয়ের মধ্যে জ্বালানি সহযোগিতা নিয়ে দ্বিপাক্ষিক সভা অনুষ্ঠিত**

ঢাকা, ৯ অগ্রহায়ণ (২৪ নভেম্বর) :

আজ ব্রুনাইয়ে বাংলাদেশ ও ব্রুনাই দারুসসালামের মধ্যে জ্বালানি সহযোগিতা নিয়ে দ্বিপাক্ষিক সভা অনুষ্ঠিত হয়েছে। বাংলাদেশের বিদ্যুৎ, জ্বালানি ও খনিজ সম্পদ প্রতিমন্ত্রী নসরুল হামিদ এবং ব্রুনাইয়ের প্রধানমন্ত্রীর কার্যালয়ের জ্বালানি উপমন্ত্রী ইয়ং মুলিয়া দাতো সেরি পাদুকা আয়ং হাজী মাতসাটেজা বিন সোকাইয়া (Yang Mulia Dato Seri Paduka Awang Haji Matsatejo Bin Sokiaw) নিজ নিজ দেশের পক্ষে নেতৃত্ব দেন। সভায় তরলীকৃত প্রাকৃতিক গ্যাস (এলএনজি) এবং অন্যান্য পেট্রোলিয়াম পণ্য সরবরাহে দীর্ঘমেয়াদি সহযোগিতার প্রক্রিয়া নিয়ে আলোচনা হয়।

বৈঠকের বিষয়ে প্রতিমন্ত্রী নসরুল হামিদ বলেন, সহযোগিতার ক্ষেত্র বাড়াতে ফলপ্রসূ আলোচনা হয়েছে। ২০২৩ সালের প্রথম থেকেই ব্রুনাই দারুসসালাম হতে বার্ষিক ১ থেকে ১ দশমিক ৫ মিলিয়ন মেট্রিক টন এলএনজি পাবে বাংলাদেশ। এক্ষেত্রে ১০-১৫ বছর মেয়াদি চুক্তি হতে পারে। বর্তমান প্রেক্ষাপটে ব্রুনাই হতে গড়ে ২১০ হাজার মেট্রিক টন ডিজেল ডেফার্ড পেমেন্টে আমদানির বিষয়েও আলোচনা হয়েছে। এসব বিষয়ে নতুন করে চুক্তি করতে হবে। ব্রুনাই জ্বালানি সহযোগিতার ক্ষেত্র বাড়াতে সম্মত হয়েছে।

বাংলাদেশ ব্রুনাই দারুসসালাম থেকে ২০১৪, ২০১৫ ও ২০১৬ সালে মোট ৩ লাখ ২৫ হাজার ৯৭৫ মেট্রিক টন ডিজেল আমদানি করেছে। ১০০ শতাংশ নিজস্ব রিফাইনারি থাকার শর্তের জন্য ব্রুনাইয়ের কোম্পানি PB Trading Sendirian Berhad হতে ২০১৬ সালের পরে আমদানি করা সম্ভব হয়নি। বর্তমানে এই শর্ত শিথিল করা হয়েছে। উল্লেখ্য, গত ১৬ অক্টোবর ২০২২ তারিখে বাংলাদেশ ও ব্রুনাই দারুসসালামের মধ্যে তরলীকৃত প্রাকৃতিক গ্যাস এবং অন্যান্য পেট্রোলিয়াম সরবরাহে সহযোগিতার জন্য সমঝোতা স্মারক স্বাক্ষরিত হয়েছে।

অনুষ্ঠানে অন্যান্যের মাঝে ব্রুনাইয়ের প্রধানমন্ত্রীর কার্যালয়ে জ্বালানি বিষয়ক স্থায়ী সচিব ইয়ং মুলিয়া আযহার বিন হাজী ইয়ায়া (Yang Mulia Azhar Bin Haji Yahya), জ্বালানি বিভাগের পরিচালক মোহাম্মদ নিজাম বিন ইজমি (Mohammad Nizam Bin Haji Ismi), পেট্রোলিয়াম অথরিটির পরিচালক আড্রিয়ান ওয়াং কাই মিং (Adrian Wong Kwai Ming), জ্বালানি বিভাগের জ্বালানি অংশীদারিত্ব ব্যবস্থাপনা বিভাগের ভারপ্রাপ্ত পরিচালক হাজী মোঃ জাকি বিন হাজী হাসানুল আস’সারি (Haji Mohd Zaki bin Haji Hassanol Asshari) উপস্থিত ছিলেন।

প্রতিনিধিদলে বাংলাদেশের পক্ষে জ্বালানি বিভাগের সিনিয়র সচিব মোঃ মাহবুব হোসেন, বিপিসির চেয়ারম্যান এবিএম আজাদ, পেট্রোবাংলার চেয়ারম্যান নাজমুল আহসান, রূপান্তরিত প্রাকৃতিক গ্যাস কোম্পানির ব্যবস্থাপনা পরিচালক জাবেদ চৌধুরী ও ব্রুনাইয়ে নিযুক্ত বাংলাদেশের রাষ্ট্রদূত নাহিদা রহমান সুমনা এ সময় উপস্থিত ছিলেন।

#

আসলাম/রাহাত/মোশারফ/রফিকুল/জয়নুল/২০২২/১৯২০ঘণ্টা

তথ্যবিবরণী নম্বর : ৪৬৬৭

**টেকসই ও গুণগত শিল্পায়ন সরকারের রাজনৈতিক অঙ্গীকার**

**-- শিল্পমন্ত্রী**

ঢাকা, ৯ অগ্রহায়ণ (২৪ নভেম্বর)

শিল্পমন্ত্রী নূরুল মজিদ মাহমুদ হুমায়ূন আজ রাজধানীর বঙ্গবন্ধু আন্তর্জাতিক সম্মেলন কেন্দ্রে ১০ম জাতীয় এসএমই পণ্য মেলা উদ্বোধন করেছেন। শিল্প মন্ত্রণালয়ের আওতাধীন এসএমই ফাউন্ডেশন ২৪ নভেম্বর থেকে ৩ ডিসেম্বর পর্যন্ত দশ দিনব্যাপী এ মেলার আয়োজন করেছে।

এ সময় শিল্পমন্ত্রী ‘জাতীয় এসএমই উদ্যোক্তা পুরস্কার ২০২২’ বিজয়ী উদ্যোক্তাদের মাঝে পুরস্কার বিতরণ করেন।

এসএমই ফাউন্ডেশনের চেয়ারপার্সন প্রফেসর ড. মোঃ মাসুদুর রহমানের সভাপতিত্বে অনুষ্ঠানে বিশেষ অতিথি ছিলেন শিল্প প্রতিমন্ত্রী কামাল আহমেদ মজুমদার, শিল্প সচিব জাকিয়া সুলতানা ও এফবিসিসিআই’র প্রেসিডেন্ট মোঃ জসিম উদ্দিন।

অনুষ্ঠানে প্রধান অতিথির বক্তব্যে শিল্পমন্ত্রী বলেন, টেকসই ও গুণগত শিল্পায়ন সরকারের রাজনৈতিক অঙ্গীকার। তিনি বলেন, প্রধানমন্ত্রী শেখ হাসিনা ঘোষিত রূপকল্প-২০৪১ বাস্তবায়নের মাধ্যমে অর্থনৈতিক সমৃদ্ধি অর্জন ও শিল্পখাতের গুণগত পরিবর্তনের লক্ষ্য নিয়ে শিল্প মন্ত্রণালয় কাজ করে যাচ্ছে। ফলে জিডিপিতে শিল্পখাতের অবদান ক্রমেই বাড়ছে। ইতোমধ্যে জিডিপিতে সার্বিক শিল্পখাতের অবদান ৩২ শতাংশ ছাড়িয়ে গেছে। দেশে বর্তমানে প্রায় ৭৮ লাখ এমএসই শিল্প গড়ে উঠেছে। এসব এসএমই শিল্প জিডিপিতে শতকরা ২৫ ভাগ এবং মোট শিল্প কর্মসংস্থানে শতকরা ৮০ ভাগ অবদান রাখছে। এসএমই খাতের ক্রমবিকাশমান ধারা অব্যাহত রেখে দেশ ইতোমধ্যেই স্বল্পোন্নত দেশ তথা এলডিসির তালিকা থেকে উত্তরণ ঘটিয়েছে বলে মন্ত্রী এ সময় উল্লেখ করেন।

মন্ত্রী বলেন, শিল্প মন্ত্রণালয় হতে জাতীয় শিল্পনীতি-২০২২ ও ‘এসএমই নীতিমালা-২০১৯’ প্রণয়ন করা হয়েছে যা সফলভাবে বাস্তবায়িত হচ্ছে। উক্ত নীতিমালায় ২০২৪ সালের মধ্যে জাতীয় আয়ে (জিডিপি) এসএমই খাতের অবদান বিদ্যমান ২৫ শতাংশ থেকে ৩২ শতাংশে উন্নীতকরণের লক্ষ্য নির্ধারণ করা হয়েছে। প্রধানমন্ত্রী শেখ হাসিনার নির্দেশনায় শিল্পখাতে গতিশীলতা অব্যাহত রাখতে শিল্প মন্ত্রণালয় নতুন শিল্প কারখানা স্থাপন, পুরাতন কারখানার আধুনিকায়ন এবং যন্ত্রপাতি প্রতিস্থাপনের কাজ করছে। মন্ত্রী আরো বলেন, দেশীয় এসএমই শিল্পের উন্নয়নে আয়োজিত এই মেলা ক্রমান্বয়ে আন্তর্জাতিক মাত্রা পাবে। এর ফলে দেশি পণ্যের প্রসার ঘটবে। নতুন শিল্প স্থাপন, কর্মসংস্থান বৃদ্ধি এবং সামগ্রিক অর্থনৈতিক উন্নয়নে এর অবদান হবে সুদূরপ্রসারী।

বিশেষ অতিথির বক্তব্যে শিল্প প্রতিমন্ত্রী কামাল আহমেদ মজুমদার বলেন, সরকার দেশ থেকে দারিদ্র্য দূরীকরণ, বেকারত্ব দূরীকরণসহ স্বনির্ভর হওয়ার লক্ষ্যে কাজ করে যাচ্ছে। উন্নত সমৃদ্ধ বাংলাদেশ বিনির্মাণে শিল্পায়নের গুরুত্ব অপরিসীম। দেশে প্রতি বছর বিপুল সংখ্যক শিক্ষিত তরুণ-যুব সমাজের জন্য কর্মসংস্থান ও কাজের উৎস সৃষ্টি করা প্রয়োজন। সরকার বিপুল সংখ্যক শ্রমশক্তি কাজে লাগাতে শ্রমঘন ক্ষুদ্র ও মাঝারি শিল্পভিত্তিক শিল্প উন্নয়ন কৌশলের ওপর জোর দিয়ে যাচ্ছে। তিনি বলেন, ক্ষুদ্র, মাঝারি ও কুটির শিল্পের বিকাশে সহায়তা দান, তাঁত শিল্প রক্ষা ও রেশম, বেনারসি এবং জামদানি পল্লী গড়ে তুলতে তাঁতি, কামার, কুমার ও মৃৎ শিল্পীদের বিশেষ প্রণোদনা প্রদান ও ঋণের শর্ত সহজীকরণের জন্য পুনঃঅর্থায়ন কার্যক্রম অব্যাহত রয়েছে।

উল্লেখ্য, ১০ম জাতীয় এসএমই পণ্য মেলা ২৪ নভেম্বর থেকে ৬ ডিসেম্বর সকাল ১০ থেকে রাত ৮ পর্যন্ত খোলা থাকবে।

#

মাহমুদুল/রাহাত/মোশারফ/রফিকুল/লিখন/২০২২/১৯৫০ ঘণ্টা

তথ্যবিবরণী নম্বর : ৪৬৬৬

**কোভিড-১৯ সংক্রান্ত সর্বশেষ প্রতিবেদন**

ঢাকা, ৯ অগ্রহায়ণ (২৪ নভেম্বর) :

স্বাস্থ্য অধিদপ্তর এবং রোগতত্ত্ব, রোগ নিয়ন্ত্রণ ও গবেষণা ইনস্টিটিউট (আইইডিসিআর)-এর তথ্যানুযায়ী বুধবার সকাল ৮টা থেকে আজ বৃহস্পতিবার সকাল ৮টা পর্যন্ত ২৪ ঘণ্টায় দেশে ২০ জনের শরীরে করোনা সংক্রমণ পাওয়া গেছে। নমুনা পরীক্ষার বিপরীতে রোগী শনাক্তের হার শূন্য দশমিক ৬৫ শতাংশ। এ সময় ৩ হাজার ৬৭ জনের নমুনা পরীক্ষা করা হয়েছে।

গত ২৪ ঘণ্টায় কোভিড-১৯ আক্রান্ত হয়ে কেউ মারা যায়নি। এ পর্যন্ত ২৯ হাজার ৪৩১ জন করোনায় মৃত্যুবরণ করেছেন। করোনা ভাইরাস আক্রান্তদের মধ্যে এখন পর্যন্ত সুস্থ হয়েছেন ১৯ লাখ ৮৫ হাজার ৩৩০ জন।

#

কবীর/রাহাত/মোশারফ/রফিকুল/আব্বাস/২০২২/ ১৭১০ ঘণ্টা

তথ্যবিবরণী নম্বর : ৪৬৬৫

**কার্পেটিং কাজের জন্য বিমানবন্দর এলাকায় ঢাকামুখী দুই লেনে**

**আজ সন্ধ্যা থেকে শনিবার দুপুর পর্যন্ত যান চলাচল আংশিক বন্ধ**

ঢাকা, ৯ অগ্রহায়ণ (২৪ নভেম্বর)

বিআরটি প্রকল্পের আওতায় বিমানবন্দর রেলস্টেশন এলাকায় ঢাকামুখী অংশে আজ সন্ধ্যা থেকে কার্পেটিং-এর কাজ করা হবে। এই কারণে আজ সন্ধ্যা থেকে আগামী শনিবার বিকাল পর্যন্ত ঐ এলাকায় যান চলাচল আংশিক বন্ধ থাকবে।

বিমানবন্দর রেলস্টেশন এলাকায় এ মুহূর্তে ৮টি লেন যান চলাচলের জন্য উন্মুক্ত রয়েছে, যার মধ্যে ঢাকামুখী ৪ লেন এবং বহির্মুখী ৪ লেন। এর মধ্যে ঢাকামুখী ৫০০ মিটার সড়কের ৪ লেনের দূরবর্তী দুই লেনে কাজ করা হবে। ২টি লেন যান চলাচলের জন্য খোলা থাকবে। শনিবার বিকালে কাজ শেষে বাকি দুটি লেন পুনরায় যান চলাচলের জন্য উন্মুক্ত করা হবে।

কাজ চলাকালীন যানজট সহনীয় পর্যায়ে রাখতে ট্রাফিক পুলিশের পক্ষ থেকে বিশেষ ব্যবস্থা গ্রহণ করা হবে। এর বাইরে প্রকল্প থেকেও প্রশিক্ষিত ট্রাফিক জনবল নিয়োজিত থাকবে।

#

শফিকুল/রাহাত/মোশারফ/রফিকুল/আব্বাস/২০২২/১৮৩৪ ঘণ্টা

তথ্যবিবরণী নম্বর : ৪৬৬২

**স্বাধীনতা চিকিৎসক পরিষদ এর ৫ম জাতীয় সম্মেলন উপলক্ষ্যে রাষ্ট্রপতির বাণী**

ঢাকা, ৯ অগ্রহায়ণ (২৪ নভেম্বর)

রাষ্ট্রপতি মোঃ আবদুল হামিদ আগামীকাল ২৫ নভেম্বর স্বাধীনতা চিকিৎসক পরিষদ এর ৫ম জাতীয় সম্মেলন উপলক্ষ্যে নিম্নোক্ত বাণী প্রদান করেছেন :

“স্বাধীনতা চিকিৎসক পরিষদের ৫ম জাতীয় সম্মেলন উপলক্ষ্যে আমি পরিষদের সকল সদস্যকে জানাই আন্তরিক শুভেচ্ছা ও অভিনন্দন।

জাতির পিতা বঙ্গবন্ধু শেখ মুজিবুর রহমানের আদর্শ ও প্রধানমন্ত্রী শেখ হাসিনার দূরদর্শী নেতৃত্বে বাংলাদেশ আজ অপ্রতিরোধ্য গতিতে উন্নয়নের মহাসড়কে এগিয়ে যাচ্ছে। স্বাস্থ্যসেবা, চিকিৎসা, শিক্ষা ও গবেষণায় বাংলাদেশের উল্লেখযোগ্য অগ্রগতি আজ বিশ্ব দরবারে প্রশংসিত। স্বাস্থ্যসেবার মান ও পরিধি বৃদ্ধির লক্ষ্যে অগ্রাধিকার ভিত্তিতে বাস্তবধর্মী বিভিন্ন কর্মসূচি গ্রহণ ও তার সফল বাস্তবায়নের ফলে দেশের মানুষের গড় আয়ু বৃদ্ধি এবং নবজাতক, শিশু ও মাতৃমৃত্যু হার উল্লেখযোগ্য হারে হ্রাস পেয়েছে। সরকার মেডিকেল কলেজের শিক্ষার মানকে উন্নত করা, জেলা ও উপজেলা হাসপাতালগুলোতে শয্যা সংখ্যা বৃদ্ধি, বিভিন্ন বিশেষায়িত হাসপাতাল ও নতুন মেডিকেল বিশ্ববিদ্যালয় প্রতিষ্ঠা এবং রোগ নির্ণয়ের জন্য অত্যাধুনিক পরীক্ষা-নিরীক্ষার সুযোগ সৃষ্টিসহ বহুমুখী কর্মসূচি বাস্তবায়ন করছে।

স্বাস্থ্যখাতে সরকারের সাফল্যের স্বীকৃতিস্বরূপ বাংলাদেশ জাতিসংঘসহ বিভিন্ন আন্তজার্তিক সংস্থা কর্তৃক স্বীকৃতি লাভ করেছে। আমি আশা করি, স্বাস্থ্যখাতে অর্জিত সাফল্য ধরে রাখতে এবং এ খাতের অগ্রযাত্রাকে আরো এগিয়ে নিতে চিকিৎসকগণ নিষ্ঠা ও আন্তরিকতার সাথে চিকিৎসা সেবাকে জনগণের দোরগোড়ায় পৌঁছে দিতে সচেষ্ট থাকবেন।

আমি স্বাধীনতা চিকিৎসক পরিষদের ৫ম জাতীয় সম্মেলনের সফলতা কামনা করি।

জয় বাংলা।

খোদা হাফেজ, বাংলাদেশ চিরজীবী হোক।”

#

হাসান/পরীক্ষিৎ/ডালিয়া/মেহেদী/শাম্মী/রবি/মাসুম/২০২২/১৫৩৩ ঘণ্টা

তথ্যবিবরণী নম্বর : ৪৬৬৩

**তথ্যমন্ত্রীর সাথে জাতিসংঘের আবাসিক সমন্বয়কের সাক্ষাৎ**

ঢাকা, ৯ অগ্রহায়ণ (২৪ নভেম্বর)

তথ্য ও সম্প্রচারমন্ত্রী ড. হাছান মাহমুদের সাথে সাক্ষাৎ করেছেন বাংলাদেশে নিযুক্ত জাতিসংঘের আবাসিক সমন্বয়ক গোয়েন লুইস।

আজ সচিবালয়ে মন্ত্রীর দপ্তরে বৈঠক শেষে ড. হাছান সাংবাদিকদের জানান, ‘জাতিসংঘের আবাসিক সমন্বয়ক সৌজন্য সাক্ষাতে এসেছেন। পাশাপাশি ১১ ডিসেম্বর তাদের উদ্যোগে ‘বিশ্ব মানবাধিকার দিবস’ উপলক্ষ্যে ‘মানবাধিকার সংরক্ষণে গণমাধ্যমের ভূমিকা’ শীর্ষক সেমিনারে আমাকে আমন্ত্রণ জানাতে এসেছেন। পাশাপাশি ছোটখাটো অন্যান্য বিষয় যেমন পরিবেশ সংরক্ষণ, কপ-২৭ এর ফলাফল এবং গণমাধ্যম নিয়ে আলোচনা হয়েছে।’

গোয়েন লুইস সাংবাদিকদের জানান, ‘আমি মাস ছয়েক আগে এ দেশে এসেছি। আজ তথ্যমন্ত্রীর সঙ্গে সৌজন্য সাক্ষাৎ এবং একইসাথে বিশ্ব মানবাধিকার দিবস উপলক্ষ্যে আমাদের অনুষ্ঠানে তাকে নিমন্ত্রণ করতে এসেছি। পাশাপাশি গণমাধ্যম, জলবায়ু পরিবর্তন ও সম্প্রতি সমাপ্ত বিশ্ব জলবায়ু সম্মেলনের ফলাফল নিয়ে সংক্ষেপে আলোচনা করেছি।’

জাতিসংঘের আবাসিক সমন্বয়কের কার্যালয়ের সিনিয়র হিউম্যান রাইটস এডভাইজার হুমা খান এবং তথ্য ও সম্প্রচারমন্ত্রীর দপ্তরের পরিচালক-জনসংযোগ মীর আকরাম উদ্দীন আহম্মদ বৈঠকে উপস্থিত ছিলেন।

#

আকরাম/পরীক্ষিৎ/ডালিয়া/মেহেদী/শাম্মী/রবি/মাসুম/২০২২/১৫৪৫ ঘণ্টা

তথ্যবিবরণী নম্বর : ৪৬৬৪

**জনসমাগম কম হওয়ার শঙ্কায় ও গন্ডগোলের উদ্দেশ্যেই নয়াপল্টনে সমাবেশ চায় বিএনপি**

**-তথ্যমন্ত্রী**

ঢাকা, ৯ অগ্রহায়ণ (২৪ নভেম্বর)

আগামী ১০ ডিসেম্বর ঢাকায় বিএনপি তাদের সমাবেশে জনসমাগম কম হওয়ার শঙ্কায় এবং গন্ডগোল সৃষ্টির উদ্দেশ্যেই নয়াপল্টনের ব্যস্ত রাস্তা বন্ধ করে সমাবেশ করতে চায় বলেছেন তথ্য ও সম্প্রচার মন্ত্রী এবং আওয়ামী লীগের যুগ্ম সাধারণ সম্পাদক ড. হাছান মাহমুদ।

আজ সচিবালয়ে এ বিষয়ে সাংবাদিকদের প্রশ্নের জবাবে মন্ত্রী এ কথা বলেন।

ড. হাছান বলেন, ‘বিএনপি তাদের সমাবেশে লোকসংখ্যা যে ৩০ থেকে ৫০ হাজারের বেশি হবে না সেটা আগে থেকেই জানে। সেটিও যদি হয় কোনো অবস্থাতেই একটি ব্যস্ত রাস্তা বন্ধ করে সমাবেশ করা উচিত নয়। আর নয়াপল্টনের পুরো এক কিলোমিটার রাস্তা জুড়েও যদি মানুষ বসে তাহলে ৫০ হাজারের বেশি না। তবুও সেখানেই সমাবেশের ওপর জোর দেওয়ার মাধ্যমে তারা প্রমাণ করছে- প্রথমত তারা শঙ্কিত ওখানে তেমন লোক হবে না। দ্বিতীয়ত রাস্তায় সমাবেশ করলে গন্ডগোল করতে সুবিধা হয়। এই দুই উদ্দেশ্যে তারা সেখানে সমাবেশ করতে চায়।’

‘নয়াপল্টনে বিএনপি অফিসের সামনে সমাবেশ করার উদ্দেশ্যটাই একটা হীন উদ্দেশ্য’ উল্লেখ করে সম্প্রচারমন্ত্রী বলেন, ‘বড় সমাবেশ কখনো রাস্তায় হয় না, রাস্তায় সমাবেশ করাটা অনুচিত, এতে জনগণের দুর্ভোগ হয়। আপনারা সাংবাদিকরাই লেখেন এবং টেলিভিশনে দেখান যে, রাস্তায় সমাবেশ করতে গিয়ে জনগণের দুর্ভোগ হচ্ছে। সরকার সমাবেশ করার অনুমতি দিতে পারে কিন্তু গন্ডগোল করার উদ্দেশ্যে কোনো সমাবেশ করার অনুমতি তো দিতে পারে না।’

#

আকরাম/পরীক্ষিৎ/ডালিয়া/মেহেদী/শাম্মী/রবি/মাসুম/২০২২/১৫৪৫ ঘণ্টা

তথ্যবিবরণী নম্বর : ৪৬৬১ **মুক্তিযুদ্ধ বিষয়ক মন্ত্রীর সঙ্গে নবনিযুক্ত ভারতীয় হাইকমিশনারের সাক্ষাৎ**

 ঢাকা, ৯ অগ্রহায়ণ (২৪ নভেম্বর)

 মুক্তিযুদ্ধ বিষয়ক মন্ত্রী আ ক ম মোজাম্মেল হকের সাথে তাঁর দপ্তরে আজ ঢাকায় নবনিযুক্ত ভারতীয় হাইকমিশনার প্রণয় ভার্মা (Pranay Verma) সাক্ষাৎ করেন।

মন্ত্রী এ সময় ভারতীয় হাইকমিশনারকে বাংলাদেশে স্বাগত জানান । তিনি মহান মুক্তিযুদ্ধে ভারতীয় সরকার এবং জনগণের সহায়তার কথা কৃতজ্ঞচিত্তে স্মরণ করেন। এসময় বাংলাদেশের সঙ্গে ভারতের সৌহার্দ্যপূর্ণ সম্পর্ক, বাংলাদেশের মুক্তিযুদ্ধ এবং দ্বিপাক্ষিক বিভিন্ন বিষয় নিয়ে আলোচনা করা হয়।

আলোচনাকালে মহান বিজয় দিবস উপলক্ষ্যে ভারত সরকারের আমন্ত্রণে ৩০ জন বীর মুক্তিযোদ্ধার ভারত সফর এবং সরকারের আমন্ত্রণে মুক্তিযুদ্ধকালীন ভারতীয় মিত্র বাহিনীর সদস্যদের বাংলাদেশ সফরের অগ্রগতি বিষয়ে একে অপরকে অবহিত করেন।

মন্ত্রণালয়ের পক্ষ থেকে মহান মুক্তিযুদ্ধের সময় গঠিত মুজিবনগর সরকারের স্মৃতি বিজড়িত কলকাতার থিয়েটার রোডের ৮ নম্বর বাড়ি বাংলাদেশের নিকট হস্তান্তরের অনুরোধ জানানো হয়। এছাড়া বীর মুক্তিযোদ্ধার সন্তানদের বৃত্তি, বীর মুক্তিযোদ্ধাদের চিকিৎসা, মুজিবনগরে স্বাধীনতা সড়ক নির্মাণ বিষয়ে আলোচনা হয়। মহান মুক্তিযুদ্ধে জীবনদানকারী ভারতের মিত্রবাহিনীর স্মরণে ব্রাহ্মণবাড়িয়ার আশুগঞ্জে স্মৃতিসৌধ নির্মাণের কথা মন্ত্রী হাইকমিশনারকে জানান।

হাইকমিশনার বলেন, বাংলাদেশ-ভারত সম্পর্ক পরীক্ষিত। মিত্রবাহিনীর সদস্যদের স্মরণে স্মৃতিসৌধ নির্মাণ বাংলাদেশ-ভারত বন্ধুত্বকে আরো সুদৃঢ় করবে। আগামী ৬ ডিসেম্বর ভারতীয় হাইকমিশন 'মৈত্রী দিবস' আয়োজন করবে বলে তিনি জানান এবং একই সাথে এ অনুষ্ঠানে মন্ত্রীকে আমন্ত্রণ জানান। এছাড়া তিনি প্রধানমন্ত্রী শেখ হাসিনার নেতৃত্বে বাংলাদেশের অভূতপূর্ব উন্নয়নের ভূয়সী প্রশংসা করেন।

মন্ত্রী ভারতের হাইকমিশনারকে জাতীয় স্মৃতিসৌধের রেপ্লিকা এবং মুক্তিযুদ্ধভিত্তিক বই উপহার দেন।

এসময় মুক্তিযুদ্ধ বিষয়ক মন্ত্রণালয়ের সচিব খাজা মিয়াসহ মন্ত্রণলায় ও ভারতীয় হাইকমিশনের সংশ্লিষ্ট কর্মকর্তারা উপস্থিত ছিলেন।

#

মারুফ/পরীক্ষিৎ/ডালিয়া/মেহেদী/শাম্মী/রবি/মাসুম/২০২২/১৪৩৫ ঘণ্টা

তথ্যবিবরণী নম্বর : ৪৬৬০

**‍‍‍ নারীর ক্ষমতায়ন সূচকে বাংলাদেশ শীর্ষ দেশগুলোর অন্যতম**

**- সংস্কৃতি প্রতিমন্ত্রী**

ঢাকা, ৯ অগ্রহায়ণ (২৪ নভেম্বর) :

সংস্কৃতি বিষয়ক প্রতিমন্ত্রী কে এম খালিদ বলেছেন, নারীর ক্ষমতায়নে প্রধানমন্ত্রী শেখ হাসিনা আপ্রাণ চেষ্টা করে যাচ্ছেন। যার ফলে দক্ষিণ এশিয়াসহ সমগ্র বিশ্বে ‘নারীর ক্ষমতায়ন’ সূচকে বাংলাদেশ শীর্ষ দেশসমূহের মধ্যে অন্যতম। বাংলাদেশে প্রশাসন, বিচার, ব্যবসা-বাণিজ্যসহ সমাজের সর্বস্তরে নারীর অংশগ্রহণ ক্রমান্বয়ে বাড়ছে। মিডিয়া ও বিনোদন শিল্পও এর বাইরে নয়। প্রযোজক, পরিচালকসহ চলচ্চিত্রের বিভিন্ন শাখায় নারীর অংশগ্রহণ দিন দিন বেড়ে চলেছে।

প্রতিমন্ত্রী আজ রাজধানীর হোটেল রেডিসন ব্লু ওয়াটার গার্ডেনে বাংলাদেশ-ইন্ডিয়া বিজনেস কাউন্সিল ও বাংলাদেশ বিনিয়োগ উন্নয়ন কর্তৃপক্ষ (বিডা)’র যৌথ উদ্যোগে আয়োজিত ‘আন্তর্জাতিক নারী উদ্যোক্তা সম্মেলন ২০২২’ এর অংশ হিসেবে ‘Media and Entertainment’ শীর্ষক অধিবেশনে প্রধান অতিথির বক্তব্যে এসব কথা বলেন।

প্রতিমন্ত্রী বলেন, চলচ্চিত্র সংস্কৃতির অন্যতম গুরুত্বপূর্ণ উপাদান। তৃণমূল পর্যায়ে চলচ্চিত্রসহ সংস্কৃতির বিকাশ ও প্রসারে সরকার ‘উপজেলা সাংস্কৃতিক কেন্দ্র’ নির্মাণের উদ্যোগ নিয়েছে। যেখানে থাকবে সিনেপ্লেক্স, মাল্টিপারপাস হল ও অত্যাধুনিক মিলনায়তন। তিনি বলেন, সংস্কৃতি বিষয়ক মন্ত্রণালয়ের মাধ্যমে ইতোমধ্যে আমরা ‘বঙ্গমাতা’ চলচ্চিত্র নির্মাণে অনুদান প্রদান করেছি। প্রতিমন্ত্রী এসময় মন্ত্রণালয়ের পক্ষ থেকে ভালো গল্প ও নির্মাতা প্রাপ্তি সাপেক্ষে নারী পরিচালকের পরিচালনায় একটি চলচ্চিত্র নির্মাণে অনুদান প্রদানের ঘোষণা দেন।

অধিবেশনে অন্যান্যদের মাঝে বক্তৃতা করেন প্রখ্যাত চলচ্চিত্র নির্মাতা রায়হান রাফি, এশিয়ান মার্কেটিং কমিউনিকেশনস লিমিটেড এর এমডি ফেরদৌস হাসান নেভিল, দুর্জয় বাংলাদেশ ফাউন্ডেশনের প্রতিষ্ঠাতা দুর্জয় রহমান, গ্রিসের লেখক, স্ক্রিপ্ট রাইটার ও চলচ্চিত্র প্রযোজক জেমস পি মিমিকস ও চলচ্চিত্র নির্মাতা রুবাইয়াত হোসেন।

#

ফয়সল/পরীক্ষিৎ/ডালিয়া/মেহেদী/শাম্মী/আসমা/২০২২/১৪৩০ ঘণ্টা

তথ্যবিবরণী নম্বর : ৪৬৫৯

**আগামীকাল জাতীয় চাঁদ দেখা কমিটির সভা**

ঢাকা, ৯ অগ্রহায়ণ (২৪ নভেম্বর) :

**১৪৪**৪ **হিজরি সনের পবিত্র জমাদিউল আউয়াল মাসের চাঁদ দেখার লক্ষ্যে আগামীকাল** ২৫ নভেম্বর, শুক্রবার সন্ধ্যা ৫.৩০ টায় (**বাদ মাগরিব**) ইসলামিক ফাউন্ডেশন **বায়তুল মুকাররম সভাকক্ষে জাতীয় চাঁদ দেখা কমিটির এক সভা অনুষ্ঠিত হবে। সভায় সভাপতিত্ব করবেন ধর্ম বিষয়ক মন্ত্রণালয়ের প্রতিমন্ত্রী মোঃ ফরিদুল হক খান।**

**বাংলাদেশের আকাশে কোথাও পবিত্র** জমাদিউল আউয়াল **মাসের চাঁদ দেখা গেলে তা নিম্নোক্ত টেলিফোন বা ফ্যাক্স নম্বরে অথবা সংশ্লিষ্ট জেলা প্রশাসক অথবা উপজেলা নির্বাহী অফিসারকে জানানোর জন্য অনুরোধ করা হলো।**

**টেলিফোন নম্বর :** ০২-২২৩৩৮১৭২৫**,** ০২-৪১০৫০৯১২,০২-৪১০৫০৯১৬ **ও** ০২-৪১০৫০৯১৭**।**

**ফ্যাক্স নম্বর :** ০২-**২২৩৩৮৩৩৯৭ ও** ০২-**৯৫৫৫৯৫১।**

#

শায়লা/পরীক্ষিৎ/মেহেদী/শাম্মী/আসমা/২০২২/১১৪৫ ঘণ্টা

Handout Number : 4658

**Tanzania for signing agreement with Bangladesh for economic cooperation**

Dhaka, 24 November :

Foreign Minister Dr. A K Abdul Momen stated that Bangladesh has attained remarkable achievement in agriculture including fisheries, health and other socio-economic areas. He proposed Bangladesh and Tanzania may work together to achieve food security and suggested that both countries may sign an MoU on blue economy.

Tanzanian Minister for Blue Economy & Fisheries Suleiman Masoud Makame has said, his country is interested to establish cooperation in blue economy area by signing the agreement. He also said that Tanzania would offer contract farming opportunities to Bangladesh entrepreneurs. He mentioned that Tanzania is particularly interested in aquaculture and deep sea fisheries areas.

The Foreign Minister met Suleiman on the sidelines of conference of Indian Ocean Rim Association (IORA) in Dhaka yesterday.

The Foreign Minister mentioned Bangladesh has excellence in production of pharmaceuticals. The Tanzanian Minister welcomed Bangladeshi entrepreneurs in pharmaceuticals sector in Tanzania. He proposed Bangladesh can share ecotourism experience of Tanzania.

Dr. Momen also invited the Tanzanian entrepreneurs to invest in our economic zones. He sought support of the Tanzanian government in Rohingya issue as well as in different elections where Bangladesh would have candidature.

#

Mohsin/ Parikshit/Mehedi/Shammi/Asma/2022/1245 hours

**আজ বিকাল পাঁচটার আগে প্রচার করা নিষেধ**

তথ্যবিবরণী নম্বর : ৪৬৫৭

**স্বাধীনতা চিকিৎসক পরিষদ এর ৫ম জাতীয় সম্মেলন উপলক্ষ্যে প্রধানমন্ত্রীর বাণী**

ঢাকা, ৯ অগ্রহায়ণ (২৪ নভেম্বর) :

প্রধানমন্ত্রী শেখ হাসিনা আগামীকাল ২৫ নভেম্বর স্বাধীনতা চিকিৎসক পরিষদ এর ৫ম জাতীয় সম্মেলনউপলক্ষ্যে নিম্নোক্ত বাণী প্রদান করেছেন :

“স্বাধীনতা চিকিৎসক পরিষদ এর ৫ম জাতীয় সম্মেলন উপলক্ষ্যে আমি সংগঠনের নেতাকর্মীসহ এ আয়োজনের সঙ্গে সংশ্লিষ্ট সকলকে শুভেচ্ছা জানাই।

সর্বকালের সর্বশ্রেষ্ঠ বাঙালি, জাতির পিতা বঙ্গবন্ধু শেখ মুজিবুর রহমানের অবিসংবাদিত নেতৃতে বাঙালি জাতি দীর্ঘ ২৩ বছর পাকিস্তানি শাসকদের নিপীড়ন এবং বঞ্চনার বিরুদ্ধে লড়াই করে আমরা অর্জন করেছি আমাদের মহান স্বাধীনতা। স্বাস্থ্যখাতকে সর্বাধিক গুরুত্ব দিয়ে তিনি কাজ শুরু করেন। স্বাধীনতার পর মাত্র সাড়ে তিন বছরের শাসনামলে তিনি যুদ্ধ-বিধ্বস্ত দেশকে পুনর্গঠন করে বাংলাদেশকে স্বল্পোন্নত দেশের কাতারে নিয়ে যান। দুর্ভাগ্য, স্বাধীনতাবিরোধী অপশক্তি ১৯৭৫ সালের ১৫ আগস্ট জাতির পিতাকে পরিবারের বেশিরভাগ সদস্যসহ হত্যা করে। থেমে যায় বাংলাদেশের উন্নয়ন-অগ্রযাত্রা।

প্রতিষ্ঠাকাল থেকে স্বাচিপ স্বাধীনতাবিরোধী চক্রসহ সকল অপশক্তির বিরুদ্ধে আন্দোলন-সংগ্রামে সোচ্চার ছিল। বঙ্গবন্ধু শেখ মুজিব হত্যাকাণ্ডের বিচার, যুদ্ধাপরাধীদের বিচার, জনগণের ভোট ও ভাতের অধিকার আদায়ের আন্দোলনসহ সকল গণতান্ত্রিক আন্দোলনে স্বাচিপ অগ্রণী ভূমিকা পালন করে। ২০০৪ সালের ২১শে আগস্টের বর্বরোচিত গ্রেনেড হামলায় আহতদের চিকিৎসায় আন্তরিক সেবা-শুশ্রূষা প্রদান করে।

বাংলাদেশ আওয়ামী লীগ ২০০৯ সাল থেকে ধারাবাহিকভাবে সরকার গঠন করে মানুষের ভাগ্যোন্নয়নে নিরলসভাবে কাজ করে যাচ্ছে। আমরা জাতির পিতার অসমাপ্ত কাজগুলো বাস্তবায়ন করছি। অপ্রতিরোধ্য অগ্রযাত্রায় বাংলাদেশ আজ বিশ্বে ‘উন্নয়নের রোল মডেল’ হিসেবে স্বীকৃত। এমডিজির লক্ষ্যসমূহ সফল বাস্তবায়নের পর এসডিজির লক্ষ্যসমূহ বাস্তবায়নের পথেও বাংলাদেশ দৃপ্ত পদক্ষেপে এগিয়ে চলেছে। ২০৪১ সালের মধ্যে বাংলাদেশকে উন্নত ও সমৃদ্ধিশালী দেশে রূপান্তর এবং ২১০০ সালের মধ্যে ডেল্টা প্ল্যান বাস্তবায়নে আমরা কাজ করে যাচ্ছি।

স্বাস্থ্যখাতে আমাদের সাফল্য আজ বিশ্বস্বীকৃত। ২০২০ এ কোভিড-১৯ প্রাদুর্ভাব হয়, সারা বিশ্বেই এর মোকাবিলায় নির্দিষ্ট স্বীকৃত পন্থা ছিলনা। কিন্তু আওয়ামী লীগ সরকারের নেতৃত্বে বাংলাদেশ কোভিড-১৯ নিয়ন্ত্রণে অভাবনীয় সফলতা অর্জন করে। মহামারি রিকভারি সূচকে বাংলাদেশ দক্ষিণ এশিয়ার দেশগুলোর মধ্যে ১ম স্থান এবং সারা বিশ্বে ৫ম স্থান অধিকার করেছে। করোনা মহামারির সময়ে স্বাচিপের সদস্যবৃন্দ দেশের চিকিৎসক সমাজকে উদ্বুদ্ধকরণে, উৎসাহ প্রদানে, জনগণের মধ্যে সচেতনতা সৃষ্টিতে উল্লেখযোগ্য ভূমিকা পালন করে। কোভিড-১৯ এ বাংলাদেশের মৃত্যুর সংখ্যা তাই উন্নত দেশের তুলনায় অত্যন্ত কম। অতীতের ধারাবাহিকতায় আগামী দিনেও স্বাচিপ মানবসেবায় উল্লেখযোগ্য অবদান রাখবে বলে আমি প্রত্যাশা করি। সকলের সম্মিলিত প্রচেষ্টায় জাতির পিতার স্বপ্নের ক্ষুধা-দারিদ্র্যমুক্ত ও উন্নত-সমৃদ্ধ সোনার বাংলাদেশ বিনির্মাণ করতে আমরা সক্ষম হব, ইনশাল্লাহ।

আমি স্বাধীনতা চিকিৎসক পরিষদ (স্বাচিপ) এর ৫ম সম্মেলনের সকল কর্মসূচির সর্বাঙ্গীণ সাফল্য কামনা করছি।

জয় বাংলা, জয় বঙ্গবন্ধু

বাংলাদেশ চিরজীবী হোক।”

#

শাহানা/অনসূয়া/পরীক্ষিৎ/মেহেদী/শাম্মী/রবি/মাসুম/২০২২/১০০০ ঘণ্টা

আজ বিকাল পাঁচটার আগে প্রচার করা নিষেধ